[pic] | EUROOPA ÜHENDUSTE KOMISJON |

Brüssel 5.7.2007

KOM(2007) 383 lõplik

2007/0132 (CNS)

Ettepanek:

NÕUKOGU MÄÄRUS

meetmete kohta, mida komisjonil tuleb aastatel 2008–2013 võtta ühise põllumajanduspoliitika raames loodud kaugseire rakenduste kaudu

(komisjoni esitatud)

SELETUSKIRI

Euroopa Parlamendi ja nõukogu otsus 2066/2003/EÜ käsitleb muu hulgas kaugseire tehnika põllumajandusturgude järelevalves rakendamise katseprojekti aastatel 2003–2007. Sellel ajavahemikul omandatud kogemus võimaldas võtta kasutusele saagikuse prognoosimiseks ning põllumaade ja -kultuuride seisundi järelevalveks kasutatava agrometeoroloogilise süsteemi. Peale selle on kaugseire tõestanud, et see vastab ühise põllumajanduspoliitika (ÜPP) juhtimise vajadustele ning et tavapärased põllumajandusstatistika- ja prognoosimissüsteemid kindlaksmääratud vajadusi ei rahulda.

Seega tuleks sätestada kõnealuste operatiivsete meetmete jätkamine Euroopa Põllumajanduse Tagatisfondist (EAGF) rahastamisega.

2007/0132 (CNS)

Ettepanek:

NÕUKOGU MÄÄRUS

meetmete kohta, mida komisjonil tuleb aastatel 2008–2013 võtta ühise põllumajanduspoliitika raames loodud kaugseire rakenduste kaudu

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 37 lõike 2 kolmandat lõiku,

võttes arvesse komisjoni ettepanekut[1],

võttes arvesse Euroopa Parlamendi arvamust[2],

ning arvestades järgmist:

(1) Vastavalt asutamislepingu artiklile 33 tuleb ühises põllumajanduspoliitikas (ÜPP) eriti arvesse võtta põllumajandustegevuse eripära, mis tuleneb põllumajanduse sotsiaalsest struktuurist ning põllumajanduspiirkondade struktuurilistest ja looduslikest erinevustest. Selles suhtes on oluline teabe olemasolu põllumaade ja -kultuuride seisundi kohta, eelkõige ühise turukorralduse haldamiseks. Kaugseire rakendused võimaldavad osaliselt anda selleks vajalikku teavet tingimusel, et need hõlmavad kõiki põllumajandusturgude juhtimises tähtsust omavaid alasid.

(2) Aastatel 2004–2007 Euroopa Parlamendi ja nõukogu 22. mai 2000. aasta otsuse 1445/2000/EÜ aerofotograafia ja kaugseire tehnikate rakendamise kohta põllumajandusstatistikas 1999–2003[3], mida on muudetud, ja sellele eelnevate otsuste[4] raames omandatud kogemus võimaldasid jõuda järku, kus saagikuse prognoosimiseks ning põllumaade ja -kultuuride seisundi järelevalveks kasutatav agrometeoroloogiline süsteem on töökorras ja hästi väljaarendatud ning selle tõhusus on tõestatud.

(3) Kaugseire on seega tõestanud, et see on ÜPP juhtimise vajadustele vastav lahendus ning et tavapärased põllumajandusstatistika- ja prognoosimissüsteemid kindlaksmääratud vajadusi ei rahulda. Ühtlasi võimaldas see suurendada vaatluste täpsust, objektiivsust, kiirust ja sagedust ning täiustada põllumajanduse prognoosimudeleid, eelkõige piirkondadele kohandatud mudelite loomise abil. See võimaldas välja töötada eri- või täiendavad rakendused põllumajandusstatistika koostamiseks või kogumiseks ja saavutada kokkuhoidu seirekulude ja põllumajanduskulude kontrolli alal. Järelikult tuleks sätestada nende rakenduste jätkamine rahastamisega Euroopa Põllumajanduse Tagatisfondist aastatel 2008–2013 vastavalt nõukogu 21. juuni 2005. aasta määruse (EÜ) nr 1290/2005 ühise põllumajanduspoliitika rahastamise kohta[5] artikli 3 lõike 2 punktile e.

(4) ÜPP raames ja kaugseire kaudu võetavate komisjoni meetmete rakendussätteid tuleks siiski kohandada ja ümber korraldada ning eraldada selle süsteemi raames teostatud operatiivsed meetmed meetmetest, mille puhul tuleb veel teha uurimis- ja arendustööd. Viimased tuleks seega ette näha eraldi teadus- ja arendustegevuse raamprogrammiga.

(5) Lisaks tuleks ette näha, et võetud meetmete tulemusel saadud teave ja prognoosid, mis on komisjoni valduses, tuleb teha liikmesriikidele kättesaadavaks ning teavitada võetud kaugseiremeetmete rakendustingimustest ja komisjoni käsutusse antud ressursside kasutamisest Euroopa Parlamenti ja nõukogu vahe- ja lõpparuandes, millele lisatakse vajaduse korral ettepanek jätkata neid meetmeid pärast käesolevas määruses kehtestatud ajavahemikku,

ON VASTU VÕTNUD KÄESOLEVA MÄÄRUSE:

Artikkel 1

1. Alates 1. jaanuarist 2008 kuue aasta jooksul ühise põllumajanduspoliitika raames kaugseire rakenduste kaudu komisjoni võetavaid meetmeid võib määruse (EÜ) nr 1290/2005 artikli 3 lõike 2 punkti e alusel rahastada Euroopa Põllumajanduse Tagatisfondist, kui nende meetmete eesmärk on anda komisjonile vahendid:

a) põllumajandusturgude juhtimiseks;

b) põllumaade ja -kultuuride seisundi põllumajandusliku järelevalve tagamiseks, et prognoosida eelkõige saagikust ja põllumajandustoodangut;

c) punktis b osutatud teabe kättesaadavuse soodustamiseks;

d) agrometeoroloogilise süsteemi tehnoloogiliseks järelevalveks.

2. Lõikes 1 osutatud meetmed on eelkõige järgmised:

a) ühise põllumajanduspoliitika rakendamiseks ja järelevalveks vajaliku teabe, nimelt satelliidipõhiste ja meteoroloogiliste andmete kogumine või hankimine;

b) ruumiliste andmete infrastruktuuri ja veebisaidi loomine;

c) ilmastikutingimuste alaste eriuuringute teostamine;

d) agrometeoroloogiliste ja ökonomeetriliste mudelite ajakohastamine.

Vajaduse korral rakendatakse neid meetmeid tihedas koostöös riiklike laboratooriumide ja asutustega.

Artikkel 2

Komisjon teeb artikli 1 lõikes 1 osutatud meetmete tulemusel saadava teabe ja prognoosid liikmesriikidele elektrooniliselt kättesaadavaks.

Artikkel 3

Käesoleva määruse rakendussätted võetakse vastu määruse (EÜ) nr 1290/2005 artikli 41 lõikes 3 sätestatud korras, eelkõige käesolevas määruses osutatud teabe ja prognooside kättesaadavaks tegemise osas.

Artikkel 4

Komisjon esitab hiljemalt 31. juuliks 2010 ja 31. juuliks 2013 Euroopa Parlamendile ja nõukogule aruande võetud kaugseiremeetmete rakendamise ja käesoleva määruse alusel tema käsutusse antud rahaliste vahendite kasutamise kohta ning esitab vajaduse korral teises aruandes ettepaneku jätkata neid meetmeid ühise põllumajanduspoliitika raames.

Artikkel 5

Käesolev määrus jõustub kolmandal päeval pärast selle avaldamist Euroopa Liidu Teatajas .

Määrust kohaldatakse alates 1. jaanuarist 2008 kuni 31. detsembrini 2013.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS |

1. | EELARVERIDA: 05 08 03 – Põllumajandusuuringute süsteemide ümberkorraldamine | ASSIGNEERINGUD (2007): 1,78 mln EUR kulukohustuste assigneeringutena (KKA) 4,03 mln EUR maksete assigneeringutena (MA) |

2. | MEETME NIMETUS: nõukogu määrus meetmete kohta, mida komisjonil tuleb aastatel 2008–2013 võtta ühise põllumajanduspoliitika raames loodud kaugseire rakenduste kaudu. |

3. | ÕIGUSLIK ALUS: asutamislepingu artikkel 37 |

4. | MEETME EESMÄRGID: saada vahendid põllumajandusturgude juhtimiseks, tagada põllumaade ja -kultuuride seisundi põllumajanduslik järelevalve, et prognoosida saagikust ja põllumajandustoodangut ning tagada agrometeoroloogilise süsteemi tehnoloogiline järelevalve. |

5. | FINANTSMÕJU | KÄESOLEV EELARVE-AASTA 2007 (mln EUR) | JÄRGMINE EELARVE-AASTA 2008 (EEP) (mln EUR) | EELARVE-AASTA 2009 (mln EUR) |

5.0 | EÜ EELARVEST MAKSTAVAD KULUD (TOETUSED/SEKKUMISED) – RIIKIDE EELARVETEST – MUUDEST SEKTORITEST | – | KKA 1,90 MA 1,14 | KKA 1,46 MA 1,64 |

5.1 | TULUD – EÜ OMAVAHENDID (MAKSUD/TOLLIMAKSUD) – RIIKLIKUD | – | – | – |

2010 | 2011 | 2012 | 2013 |

5.0.1 | KAVANDATUD KULUD | KKA 1,46 MA 1,46 | KKA 1,46 MA 1,46 | KKA 1,46 MA 1,46 | KKA 1,46 MA 2,04 |

5.1.1 | KAVANDATUD TULUD | – | – | – | – |

5.2 | ARVUTAMISMEETOD: – |

6.0 | KAS PROJEKTI SAAB RAHASTADA JOOKSVA EELARVE ASJAKOHASES PEATÜKIS KAVANDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

MÄRKUSED: ei kaasne täiendavaid halduskulusid praeguse olukorraga võrreldes. |

[1] ELT C … , …, lk ….

[2] ELT C … , …, lk ….

[3] EÜT L 163, 4.7.2000, lk 1. Otsust on viimati muudetud otsusega 786/2004/EÜ (ELT L 138, 30.4.2004, lk 7).

[4] Eelkõige nõukogu otsus 88/503/EMÜ (EÜT L 273, 5.10.1988, lk 12).

[5] ELT L 209, 11.8.2005, lk 1. Määrust on muudetud määrusega (EÜ) nr 378/2007 (ELT L 95, 5.4.2007, lk 1).